Strateġija Ewropea għad-data

1.Introduzzjoni

Tul l-aħħar ftit snin, it-teknoloġiji diġitali biddlu l-ekonomija u s-soċjetà tagħna, u affettwaw lis-setturi kollha tal-attività u l-ħajja ta’ kuljum tal-Ewropej kollha. Id-data tinsab fil-qalba nett ta’ din it-trasformazzjoni, u dan għadu biss il-bidu. L-innovazzjoni mmexxija mid-data se toħloq benefiċċji kbar għaċ-ċittadini, fosthom b’mediċina personalizzata aħjar, b’mobbiltà ġdida u bil-kontribut tagħha għall-Patt Ekoloġiku Ewropew. Issa li n-nies qed kulma jmur jiġġeneraw ammonti dejjem akbar ta’ data, il-mod kif tinġabar u tintuża d-data fis-soċjetà tagħna għandu jpoġġi l-interessi tal-individwu qabel kollox, u dan b’rispett lejn il-valuri, id-drittijiet fundamentali, u r-regoli Ewropej. Iċ-ċittadini lesti jafdaw u jilqgħu l-innovazzjonijiet immexxija mid-data biss jekk dawn ikollhom rashom mistrieħa li kull kondiviżjoni tad-data personali fl-UE tkun konformi bis-sħiħ mar-regoli stretti tal-UE dwar il-protezzjoni tad-data. Fl-istess ħin, il-volum dejjem akbar ta’ data industrijali mhux personali u tad-data pubblika fl-Ewropa, flimkien mal-bidla teknoloġika fil-mod kif tinħażen u tiġi pproċessata d-data, se jkun sors potenzjali ta’ tkabbir u innovazzjoni li jenħtieġ jiġi sfruttat.

Iċ-ċittadini jenħtieġ jingħataw is-setgħa li jieħdu deċiżjonijiet aħjar ibbażati fuq għarfien miksub minn data mhux personali. U d-data jenħtieġ tkun disponibbli għal kulħadd – sew min hu pubbliku jew privat, kbir jew żgħir, ġdid jew ġgant. Dan jgħin lis-soċjetà tisfrutta l-innovazzjoni u l-kompetizzjoni bl-aħjar mod u jiżgura li kulħadd igawdi minn xi dividend diġitali. Din l-Ewropa diġitali jenħtieġ tkun tixhed l-aqwa karatteristiċi tal-Ewropa – miftuħa, ġusta, demokratika u fiduċjuża.

L-UE tista’ ssir mudell ewlieni għal soċjetà mmexxija mid-data li tieħu deċiżjonijiet aħjar – fis-settur tan-negozji u fis-settur pubbliku. Biex tilħaq din l-ambizzjoni, l-UE tista’ tibni qafas legali sod – mil-lat ta’ protezzjoni tad-data, drittijiet fundamentali, sikurezza u ċibersigurtà – u s-suq intern tagħha b’kumpaniji kompetittivi ta’ kull daqs u b’bażi industrijali varjata. Jekk l-UE trid tikseb rwol ewlieni fl-ekonomija tad-data, trid taġixxi issa u tindirizza ċerti kwistjonijiet, b’mod miftiehem, li jvarjaw mill-konnettività għall-ipproċessar u l-ħżin tad-data, il-qawwa tal-computing u ċ-ċibersigurtà. Barra minn hekk, l-UE trid ittejjeb l-istrutturi tal-governanza tagħha għall-immaniġġar tad-data u biex iżżid il-ġabriet tad-data ta’ kwalità tagħha li huma disponibbli għall-użu u għall-użu mill-ġdid.

Fl-aħħar nett, l-Ewropa trid tisfrutta l-benefiċċji minn użu aħjar tad-data, fosthom aktar produttività u swieq kompetittivi, iżda anki t-titjib fis-saħħa u l-benesseri, fl-ambjent, fil-governanza t-tajba u fis-servizzi pubbliċi konvenjenti. Il-miżuri stabbiliti f’dan id-dokument jgħinu biex jinkiseb approċċ komprensiv għall-ekonomija tad-data ħalli jiżdied l-użu tal-prodotti u s-servizzi tad-data u ffaċilitati mid-data fis-Suq Uniku kollu, u tiżdied ukoll id-domanda għalihom.

Din il-Komunikazzjoni tiddeskrivi strateġija għal miżuri ta’ politika u investimenti għall-ekonomija tad-data għall-ħames snin li ġejjin. Din l-istrateġija tad-data hi ppreżentata fl-istess waqt mal-Komunikazzjoni tal-Kummissjoni msejħa “Insawru l-futur diġitali tal-Ewropa” u mal-White Paper dwar l-intelliġenza artifiċjali li tispjega kif il-Kummissjoni se tappoġġa u tippromwovi l-iżvilupp u l-użu tal-intelliġenza artifiċjali fl-UE kollha.

Abbażi ta’ din l-istrateġija, il-Kummissjoni qed tniedi konsultazzjoni komprensiva dwar il-miżuri speċifiċi li jistgħu jittieħdu biex l-UE tibqa’ fuq quddiem nett fl-ekonomija aġli mil-lat ta’ data, filwaqt li tirrispetta u tippromwovi l-valuri fundamentali li huma l-pedament tas-soċjetajiet Ewropej.

2.Dan x’jinvolvi?

Volumi tad-data dejjem akbar u bidla teknoloġika

Il-volum tad-data ġġenerata fid-dinja qed kulma jmur jikber, minn 33 zettabyte fl-2018 għall-175 zettabyte mistennija fl-2025. Kull mewġa ġdida tad-data tfisser opportunitajiet kbar għall-UE biex issir mexxejja dinjija f’dan il-qasam. Barra minn hekk, fil-ħames (5) snin li ġejjin se jinbidel mill-qiegħ il-mod kif tinħażen u tiġi pproċessata d-data. Daż-żmien, 80 % tal-ipproċessar u l-analiżi tad-data jseħħu fiċ-ċentri tad-data u f’faċilitajiet ċentralizzati tal-computing, u 20 % jseħħu f’oġġetti konnessi intelliġenti, bħal karozzi, tagħmir tad-dar jew robots tal-manifattura, u f’faċilitajiet tal-computing qrib l-utent (“l-edge computing”). Sal-2025, dawn il-proporzjonijiet aktarx ikunu bil-maqlub. Minbarra l-vantaġġi ekonomiċi u tas-sostenibbiltà li għandu dan l-iżvilupp, dan jiftaħ bibien ġodda ta’ opportunitajiet għan-negozji biex jiżviluppaw għodod għall-produtturi tad-data ħalli jżidu l-kontroll fuq id-data tagħhom.

L-importanza tad-data għall-ekonomija u għas-soċjetà

Id-data se ssawwar mill-ġdid il-mod kif nipproduċu, nikkonsmaw u ngħixu. Il-benefiċċji se jinħassu f’kull aspett ta’ ħajjitna, minn konsum aktar konxju tal-enerġija, u traċċabbiltà tal-prodotti, tal-materjali u tal-ikel, għal ħajjiet aktar sani u kura tas-saħħa aħjar.

Il-mediċina personalizzata tista’ tirrispondi aħjar għall-ħtiġijiet tal-pazjenti għax it-tobba se jkunu jistgħu jieħdu deċiżjonijiet permezz tad-data. B’hekk tkun tista’ titfassal l-istrateġija terapewtika t-tajba skont il-ħtiġijiet it-tajba tal-persuna fil-mument it-tajjeb, u/jew tinstab predispożizzjoni għal xi mard u/jew tingħata kura preventiva fil-ħin u mmirata.

Id-data hi n-nifs tal-iżvilupp ekonomiku: hi l-bażi ta’ ħafna prodotti u servizzi ġodda, li tixpruna gwadanji mill-produttività u mill-effiċjenza tar-riżorsi fis-setturi kollha tal-ekonomija, u b’hekk il-prodotti u s-servizzi jistgħu jkunu aktar personalizzati, it-tfassil tal-politika jsir aħjar u jitjiebu s-servizzi governattivi. Hi riżorsa essenzjali għan-negozji ġodda u għall-intrapriżi żgħar u medji (l-SMEs) meta jiġu biex jiżviluppaw il-prodotti u s-servizzi. Id-disponibbiltà tad-data hi meħtieġa għat-taħriġ tas-sistemi tal-intelliġenza artifiċjali, fejn il-prodotti u s-servizzi jimxu malajr minn rikonoxximent tal-patterns u ġenerazzjoni ta’ informazzjoni intwittiva għal tekniki aktar sofistikati tat-tbassir, u għalhekk għal deċiżjonijiet aħjar.

Id-data se twassal għal implimentazzjoni wiesgħa ta’ prattiki trasformattivi bħall-użu tat-tewmin diġitali fil-manifattura.

It-tewmin diġitali joħolqu replika virtwali ta’ prodott fiżiku, proċess jew sistema. Ngħidu aħna, ir-repliki jistgħu jużaw l-analiżi tad-data biex ibassru meta magna tkun se tieqaf taħdem sew, u b’hekk tkun tista’ tiżdied il-produttività permezz tal-manutenzjoni preventiva.

Minbarra dan, hu essenzjali li aktar data ssir disponibbli u li jitjieb il-mod kif tintuża d-data ħalli jiġu indirizzati l-isfidi tas-soċjetà relatati mal-klima u mal-ambjent, u dan jgħin biex ikollna soċjetajiet aktar sani, aktar prosperi u aktar sostenibbli. Pereżempju, dan iwassal għal politiki aħjar biex jintlaħqu l-għanijiet tal-Patt Ekoloġiku Ewropew. Fl-istess ħin, hu stmat li l-impronta ambjentali attwali tas-settur tal-ICT tikkostitwixxi bejn il-5 u d-9 % tal-użu totali tal-elettriku madwar id-dinja, u aktar minn 2 % tal-emissjonijiet kollha, li ħafna minnhom huma dovuti għaċ-ċentri tad-data, is-servizzi tal-cloud u l-konnettività. L-istrateġija diġitali tal-UE “Insawru l-futur diġitali tal-Ewropa” tipproponi miżuri ta’ trasformazzjoni ekoloġika għas-settur tal-ICT.

L-UE għandha sehem kbir fl-ekonomija tad-data tal-ġejjieni